b'\n_START_ARTICLE_\nYaound\xc3\xa9\n_START_SECTION_\nZgodovina\n_START_PARAGRAPH_\nNaselje je leta 1888 ustanovila nem\xc5\xa1ka odprava pod vodstvom raziskovalca in botanika Georga Zenkerja kot raziskovalno postojanko ter ga poimenovala po lokalnem ljudstvu Ewondo. Kmalu se je razvilo v trgovsko sredi\xc5\xa1\xc4\x8de in voja\xc5\xa1ko postojanko ter leta 1909 postalo prestolnica nem\xc5\xa1kega protektorata. Vseeno je Yaound\xc3\xa9 ostal majhno mestece z nekaj tiso\xc4\x8d prebivalci, ve\xc4\x8dinoma vojaki. Kljub rodovitnim kmetijskim obmo\xc4\x8djem v okolici so imeli kolonisti te\xc5\xbeave s preskrbo in so se poslu\xc5\xbeevali zasegov hrane od doma\xc4\x8dinov, kar je vodilo v ve\xc4\x8d spopadov. Med prvo svetovno vojno so mesto zasedle belgijske, francoske in britanske sile. Francozi so zaradi ugodnega podnebja in strate\xc5\xa1ke lege Yaound\xc3\xa9 izbrali za svoj sede\xc5\xbe._NEWLINE_Po porazu Nem\xc4\x8dije v prvi svetovni vojni je Liga narodov protektorat Kamerun razdelila na vzhodni britanski in zahodni francoski del, Yaound\xc3\xa9 je postal prestolnica slednjega. Obmo\xc4\x8dje je bilo znano po pridelavi kave, sezama, kakava in drugih, sam Yaound\xc3\xa9 pa je ostal majhno naselje z nekaj tiso\xc4\x8d prebivalci, tudi po izgradnji \xc5\xbeelezni\xc5\xa1ke povezave z Doualo na obali. Po drugi svetovni vojni so se pri\xc4\x8dele te\xc5\xbenje po emancipaciji; \xc4\x8drnski doma\xc4\x8dini so dobili ve\xc4\x8d pravic, kar je izbolj\xc5\xa1alo mobilnost in prilo\xc5\xbenosti v mestu. Do 1953 se je \xc5\xa1tevilo prebivalstva potrojilo na skoraj 37.000. Leta 1960 se je francoski del Kameruna osamosvojil pod vodstvom Ahmadouja Ahidje, ki je naslednje leto pripojil \xc5\xa1e britanski del kolonije in dolo\xc4\x8dil Yaound\xc3\xa9 za glavno mesto skupne dr\xc5\xbeave. V tem \xc4\x8dasu so priseljenci, ki sta jih s pode\xc5\xbeelja pregnala oboro\xc5\xbeen upor proti kolonialnim gospodarjem in medetni\xc4\x8dno nasilje, povzro\xc4\x8dili drugi ve\xc4\x8dji prirast prebivalstva._NEWLINE_V za\xc4\x8detku 1960. let je bila ustanovljena univerza, hkrati pa je hitro rasto\xc4\x8da administracija ponujala dobre mo\xc5\xbenosti zaposlitve za visoko izobra\xc5\xbeene doma\xc4\x8dine. Ve\xc4\x8dina ljudi je delala v administraciji, industrijski sektor pa je ostal majhen. Kot administrativno sredi\xc5\xa1\xc4\x8de je postal Yaound\xc3\xa9 izrazito etni\xc4\x8dno me\xc5\xa1an, ob prevladi ljudstev Beti in Bamil\xc3\xa9k\xc3\xa9. Leta 1980 pa se je pri\xc4\x8dela gospodarska kriza, ki je mo\xc4\x8dno omejila javni sektor. Vse od takrat si izobra\xc5\xbeenci prizadevajo za demokratizacijo proti vladajo\xc4\x8dim elitam, a je razkorak med bogatimi in revnimi v mestu \xc5\xa1e vedno zelo o\xc4\x8diten. Administracija in izobra\xc5\xbeevanje predstavljata najpomembnej\xc5\xa1i gospodarski panogi \xc5\xa1e danes.'